Der edelman sprach: »ir kumt recht,
weil ir seit gottes knecht,
der ist bürg worden mir
um hundert gülden schier
für ein gfangen zu geben,
Der selbig ist mir blieben aus;
nun se ich hie, er knaus;
euch, seinen dienestman,
nem ich auch für in an.«
und nam in gfenklich eben;
Fürt in trostlos hin auf sein schloß,
nam beide roß
und alles was er hete.
nach dem der junk sein gelt auch bringen tete,
sprach er: »bhalt dein gelt! sei getröst,
dein bürg hat dich gelöst.«
so der frum ledig wart,
und auch des abts hoffart
gestrafet wart darneben.